**Мавзӯъ: ҲАЁТВА ФАЪОЛИЯТИ ӮБАЙДИ ЗОКОНӢ**

**Нақша:**

 **Муқаддима**

**1, Мухтасари тарҷумаи ҳоли Убайди Зоконӣ**

**2. Мероси адабии адиб**

**Хулоса**

Убайди Зоконй яке аз шоирони бузург ва насрнависи машҳури адабиёти классикии форсии тоҷикӣ маҳсуб мешавад. У соли 1270 дар деҳаи Зокони вилояти Қазвини Эрон дар оилаи собиқ вазири замони худ ба дунё омадааст. Убайд тарбияи кӯдакй ва таҳсили ибтидоии худро дар назди падар, дар зодгоҳи хеш-деҳаи Зокон гирифтааст. Убайд аз хурдсолй ба илму дониш

ва донишандӯзӣ шавқу завқи зиёде доштааст. Аз ин рӯ, барои идомаи таҳсил ба шаҳри Багдод, ки яке аз марказҳои илму фарҳанг ба шумор мерафт, сафар намудааст. Вале Убайд дар он ҷо ба душвориҳову сахтиҳои рӯзгор рӯбарӯ мешавад. У ин мазмунро дар ашъори тарҷумаиҳолии хеш чунин баён менамояд:

Дар хонаи мая зи неку бад чизе нест,

Ҷуз бангею пораи намад чизе нест,

Аз ҳар чӣ пазанд, нест гайр аз савдо,

В-аз ҳар чи х (в )аранд, ҷуз лагад чизе нест...

Убайди Зоконй ба монанди дигар аҳли илму адаб дар мӯҳтоҷиву сахтй умр ба cap мебурд. Бо ҳамин сабаб ӯ маҷбур буд, ки аз дороёни замони худ барои таъмин намудани вазъи оилавии худ қарз гирад:

Мардум ба айш хушдилу май мубталои қарз,

Ҳар кас ба кору бореву ман дар балои қарз.

Фарзи Худову қарзи халоиқ ба гарданам,

Оё адои фарз кунам ё адои қарз?

Бинобар ин, ҳам барои аҳли илму адаб ва ҳам барои Убайд лозим буд, ки бо меҳнати ҷисмонй машгул шуда, аз маҳсули дастранҷи хеш рӯз гузаронанд. Ин аст, ки шоир дар ҳамин лаҳзаҳо ба навиштани осори пандуахлоқии худ шурӯъ менамояд. Бо ҳамин роҳ Убайд мехоҳад, ки ба воситаи вазир дар назди подшоҳ кӯмаку дастгирй ёбад:

Гар хоҷа тарбият накунад назди подшоҳ,

Мискин Убайд чун кунад, охир, адои қарз.

Убайди Зоконй бо сахтию зориҳо соли 1370 аз олам чашм пӯшидааст.

Низомиддин Убайди Зоконй дар таърихи адабиёти классикии форсу тоҷик бо номи нависандаи шӯхтабъ маълуму машҳур аст. Мероси адабии Убайди Зоконй ҳаҷман калон набошад ҳам, вале аз рӯйи мавзӯъ ва мундариҷа хеле мухталиф мебошанд. Аз ӯ ба мо чунин осори пурмазмун боқй мондаанд: «Наводируламсол», рисолаи «Ахлоқулашроф», «Сад панд», «Даҳ фасл», «Рисолаи Дилкушо», «Ришнома», достони «Ушшоқнома», «Муш ва гурба».

Асарҳои Убайди Зоконй дар жанр ва шаклҳои гуногун таълиф шудаанд.

«Ахлоқулашроф» аз муқаддима ва ҳафт боб иборат аст. Бобҳо ба мавзӯъҳои мухталиф бахшида шудаанд. Аз рӯйи ақида ва фикру андешаҳое, ки дар замони Убайд ҳукмрон будаанд, «Аҳлоқулашроф» мазмун ва мулоҳизаҳои танқидиро дар бар мегирад.

Рисолаи «Дилкушо» ба забони тоҷикй ва арабй эҷод шудааст. Ин асар дорой ҳикоятҳои хурд-хурд буда, латифаҳои халқиро ба ёд меорад. Шоир дар ин асараш низ ахлоқу одоби табақаҳои ҳокимро мавриди танқид қарор додаст.

Рисолаи «Даҳ фасл» як намуди аҷиби наср буда, тарзи баёни нависанда ба тартиби луғат монандй дорад. У ҳангоми шарҳу эзоҳи луғатҳо ва истилоҳҳо тарзи ифодаи кинояомезро пеш гирифтааст.

Рисолаи «Сад панд» асаре мебошад, ки фикру андешаҳои нависанда ба шакли масал, мақолу зарбулмасал ва фикрҳои пандомез баён ёфтаанд. «Ришнома» бо назму наср эҷод шудааст. Таъкид намудан лозим аст, ки осори Убайд гуногунжанр буда. бо эҷодиёти даҳонии халқ робитаи зич доранд. Асарҳои ҳаҷвию танқидии Убайд мазмуни пандуахлоқй низ доранд, ки барои тарбияи ҷавонон судманд мебошанд.